ANC erken Nkandla-onreëlmatighede; waarsku kommentatorsNkandla ŉ Groep ministers het Vrydag met Thuli Madonsela, die Openbare Beskermer, vergader oor haar voorlopige verslag oor Nkandla wat na bewering uitgelek het. “Adv. Madonsela het in die vergadering onderneem om die behoorlike prosedure in die hantering van hierdie tipe verslae te volg,” het Phumla Williams, waarnemende hoof uitvoerende beampte van die regering se kommunikasiediens (GCIS), gesê. “Die groep wil die integriteit van die regering se eie ondersoek oor die sekuriteitsopgraderings by Nkandla benadruk. Die ondersoek het onder andere bevind dat geen staatsgeld aangewend is om pres. Jacob Zuma se privaathuise by Nkandla te verbeter nie.” Die Mail & Guardian het Vrydag berig dat Zuma persoonlik voordeel getrek het uit die multimiljoenrandse opgraderings by Nkandla. Die regering voer aan dat die opgraderings noodsaaklik was vir Zuma se sekuriteit, maar Madonsela het glo bevind dat ŉ swembad, besoekersentrum, amfiteater, ŉ kraal, markiestentterrein, plaveisel en nuwe huise vir familielede ook deel uitgemaak het van die opgraderings teen ŉ “enorme koste” vir belastingbetalers. Madonsela het glo voorgestel dat die president aanspreeklik gehou moet word deur die parlement dat hy die uitvoerende etiek op twee aanklagte oortree het: dat hy nie staatshulpbronne beskerm het nie en dat hy die parlement mislei het deur voor te gee dat hy en sy familie vir alle nie-sekuriteitsverwante opgraderings betaal het. Madonsela se woordvoerder, Kgalalelo Masibi, het gesê dit is oneties en onwettig om die Openbare Beskermer se voorlopige verslae te publiseer. “Dit oortree artikel 7(2) van die Wet op die Openbare Beskermer 23 van 1994,” het Masibi in ŉ verklaring gesê. “Ons lewer nie gewoonlik kommentaar op enigiets wat voorgee om ŉ voorlopige verslag van die OB te wees nie, aangesien dit nie OB-verslae is nie.” Williams sê die regering hou by sy siening dat, alhoewel die sekuriteitsopgraderings geregverdig is, was die manier waarop die departement van openbare werke die saak hanteer het, onbehoorlik. “Die ondersoek deur die regering het bevind dat daar ŉ aantal onreëlmatighede was in die aanstelling van diensverskaffers en die aanskaffing van goedere en dienste.” Die ANC het Vrydag versoek dat die publiek selfbeheersing sal toepas en versigtig sal wees totdat die Openbare Beskermer haar verslag bekend gemaak het. “Wat tot dusver gepubliseer is, is nie bewys dat dit die verslag is nie, en dit is ook nog nie deur die kantoor van die OB geverifieer nie,” het Jackson Mthembu, woordvoerder van die ANC, in ŉ verklaring gesê. Mthembu doen ŉ beroep op alle Suid-Afrikaners, veral diegene wat kommentaar lewer op die storie, om selfbeheersing toe te pas totdat die OB haar verslag vrygestel het. “Versuim om hieraan te voldoen sal die proses bevooroordeel soos die OB en alle ander betrokke belanghebbendes gestipuleer het.” Die Ekonomiese Vryheidsvegters (EVV) het versoek dat Zuma bedank en dat die Nasionale Vervolgingsgesag (NVG) klagtes van korrupsie teen Zuma aanhangig sal maak. Die United Democratic Movement het ŉ parallelle ondersoek oor Nkandla versoek. “Die UDM is van mening dat die Suid-Afrikaanse Polisiediens en die Valke vertroud moet raak met die dinamika van die Nkandla-sage, sodat ŉ parallelle ondersoek kan plaasvind terwyl die regering nog redekawel oor die verslag deur die OB,” het Bantu Holomisa, leier van die UDM, gesê.